Finale riglyne vir myne klaar | Netwerk24
Deur Elvira Wood 20 Mei 2020 07:21
'n Mynwerker besig om ondergronds te werk.Foto: Bloomberg
Die finale riglyne vir die samestelling van 'n verpligte gedragskode vir die versagting en bestuur van die impak van die Covid-19-pandemie in die land is Dinsdag in die Staatskoerant gepubliseer.
Die publikasie van die riglyne volg kort nadat die mynmaatskappy Impala Platinum (Implats) aangekondig het dat 19 van sy werkers met Covid-19 gediagnoseer is.
Implats wys daarop dat 14 van die werkers positief getoets is vanweë die proaktiewe proses om werkers te toets voordat hulle terugkeer werk toe.
LEES OOK: 19 toets positief vir Covid-19 by platinummyn
Die riglyne is gepubliseer nadat die hooggeregshof in Johannesburg op 1 Mei beslis het dat mynmaatskappye aan 'n gedragskode moet voldoen wanneer hul bedrywighede hervat word.
Volgens die regulasies wat tans in plek is, mag myne met bedrywighede op die oppervlak 100% van hul werkers stelselmatig terugroep werk toe, terwyl ondergrondse myne tot 50% van hul werkers kan laat terugkeer.
Dr. Thuthula Balfour, hoof van gesondheid van die Mineraleraad van Suid-Afrika, het reeds op 28 April gesê dat al die lede van dié raad gereed is om hul bedrywighede binne 'n veilige omgewing te hervat.
Die enigste myne wat deurgaans 100% tydens die staat van inperking in bedryf kon wees, was myne wat steenkool aan Eskom lewer.